“บิตคอยน์” เด้งกว่า 3% หลังร่วงหลุดแนว 30,000 ดอลลาร์วานนี้
“บิตคอยน์” ดีดตัวขึ้นกว่า 3% หลังร่วงหลุดระดับ 30,000 ดอลลาร์วานนี้
“บิตคอยน์” ดีดตัวขึ้นกว่า 3% หลังร่วงหลุดระดับ 30,000 ดอลลาร์วานนี้
21 ก.ค. 2564

ผู้สื่อข่าวรายงานว่าราคาบิตคอยน์ดีดตัวขึ้นเหนือระดับ 30,000 ดอลลาร์ในช่วงบ่ายวันนี้ หลังร่วงหลุดจากระดับดังกล่าวเมื่อวานนี้ อันเนื่องมาจากการที่หลายประเทศออกมาตรการคุมเข้มการซื้อขายในตลาดคริปโต
ทั้งนี้ ณ เวลา 14.11 น.ตามเวลาไทย ราคาบิตคอยน์ปรับตัวขึ้น 981 ดอลลาร์ หรือ 3.29% แตะที่ 30,845 ดอลลาร์ 
โดยเมื่อวานนี้ ราคาบิตคอยน์ร่วงหลุดระดับ 30,000 ดอลลาร์เป็นครั้งแรกในรอบเกือบ 1 เดือน หรือนับตั้งแต่วันที่ 22 มิ.ย. ส่งผลให้มูลค่าตลาดของสกุลเงินคริปโตหายไปถึง 8.9 หมื่นล้านดอลลาร์
ด้านนักวิเคราะห์ระบุว่า การที่บิตคอยน์หลุดระดับ 30,000 ดอลลาร์ ซึ่งเป็นแนวรับสำคัญ อาจจะส่งผลให้บิตคอยน์ดิ่งลงต่อไปทดสอบระดับ 22,000-24,000 ดอลลาร์
สำหรับปัจจัยที่ทำให้ราคาบิทคอยน์ดิ่งลงอย่างหนักเมื่อวานนี้ มาจากการที่รัฐบาลจีนเดินหน้ากวาดล้างเหมืองขุดสกุลเงินคริปโต โดยเฉพาะในมณฑลเสฉวน ซึ่งเป็นแหล่งขุดบิตคอยน์ใหญ่เป็นอันดับ 2 ของจีน ขณะที่ธนาคารกลางจีนได้สั่งห้ามไม่ให้สถาบันการเงินให้บริการที่เกี่ยวข้องกับสกุลเงินคริปโต ซึ่งรวมถึงธนาคาร Industrial and Commercial Bank of China และธนาคาร Agricultural Bank of China รวมทั้ง Alipay ซึ่งเป็นบริการชำระเงินอิเล็กทรอนิกส์ในเครือของบริษัทแอนท์กรุ๊ปของอาลีบาบา
โดยท่าทีดังกล่าวของจีนสอดคล้องกับกระทรวงการคลังสหรัฐที่ได้ออกมาตรการกวาดล้างตลาดสกุลเงินคริปโต รวมทั้งการทำธุรกรรมในตลาดดังกล่าว โดยรายการโอนเงินสกุลคริปโตที่มีมูลค่าตั้งแต่ 10,000 ดอลลาร์ขึ้นไป จะต้องมีการรายงานไปยังกรมสรรพากรสหรัฐ (IRS)